google/wiki40b huggingface dataset:
Ήταν ένα μικρό καράβι

Το "Ήταν ένα μικρό καράβι" (στα Γαλλικά: Il était un petit navire) είναι ένα παραδοσιακό γαλλικό ναυτικό τραγούδι που πλέον θεωρείται παιδικό, παρά το   μακάβριο θέμα του.
Η ελληνική εκδοχή του τραγουδιού διηγείται την ιστορία ενός μικρού καραβιού που παραμένοντας επί αρκετό καιρό στη Μεσόγειο θάλασσα δεν έχει πλέον άλλα τρόφιμα. Τότε οι ναύτες τραβώντας κλήρο αποφασίζουν ότι ο μικρότερος ανάμεσά τους θα φαγωθεί.
Στην γαλλική του έκδοση, το τραγούδι συνεχίζει την εξιστόρηση και εκεί οι υπόλοιποι ναύτες συζητούν για το πώς θα μαγειρέψουν τον νεαρό άντρα και τι σος θα χρησιμοποιήσουν. Τότε εκείνος προσεύχεται στον ουρανό και σώζεται από ένα θαύμα.
Το τραγούδι αναφέρεται στο διάσημο ναυάγιο της γαλλικής φρεγάτας Μέδουσα (1810).

Στίχοι (Ελληνικά)

Ήταν ένα μικρό καράβι
ήταν ένα μικρό καράβι 
που ήταν αταξίδευτο 
που ήταν αταξίδευτο 
οεοέ οε οε  
Κι έκαν' ένα μακρύ ταξίδι 
κι έκαν' ένα μικρό ταξίδι 
μέσα εις την Μεσόγειο 
μέσα εις την Μεσόγειο 
οεοέ οε οε  
Και σε πεντέξι εβδομάδες 
και σε πεντέξι εβδομάδες 
σωθήκαν ο - ο - όλες οι τροφές 
σωθήκαν ο - ο - όλες οι τροφές 
οεοέ οε οε  
Και τότε ρίξανε τον κλήρο 
και τότε ρίξανε τον κλήρο 
να δούνε ποιος ποιος ποιος θα φαγωθεί 
να δούνε ποιος ποιος ποιος θα φαγωθεί 
οεοέ οε οε 
Κι ο κλήρος πέφτει στον πιο νέο
κι ο κλήρος πέφτει στον πιο νέο
που ήταν α - α - αταξίδευτος
που ήταν α - α - αταξίδευτος
οεοέ οε οε
Κι ο κλήρος πέφτει στα αγόρια
κι ο κλήρος πέφτει στα αγόρια
που ήταν σαν σαν σαν σκυλόψαρα
που ήταν σαν σαν σαν σκυλόψαρα
οεοέ οε οε
Κι ο κλήρος πέφτει στα κορίτσια
κι ο κλήρος πέφτει στα κορίτσια
που ήταν σαν σαν σαν πριγκίπισσες (ή σκουπόξυλα)
που ήταν σαν σαν σαν πριγκίπισσες 
οεοέ οε οε
Χιλδέριχος Β΄

Βιογραφία

Ήταν ο δευτερότοκος γιος τού Κλόβι Β΄ της Νευστρίας & Βουργουνδίας και της αγίας Μπάλτχιλντ, ίσως συγγενή τού Ρίκμπερτ της Ανατολικής Αγγλίας. 
Ο μεγαλύτερος αδελφός του Χλωτάριος Γ΄ κληρονόμησε το βασίλειο των Φράγκων τού πατέρα τους το 661, αλλά οι ευγενείς της Αυστρασίας ζήτησαν δικό τους βασιλιά και τους δόθηκε ο Χιλδέριχος Β΄ το 662. Ήταν ακόμη ένα παιδί, όταν οι στρατιώτες της Αυστρασίας τον σήκωσαν επάνω στην ασπίδα και τον ανακήρυξαν βασιλιά τους.
Το 673 απεβίωσε ο Χλωτάριος Γ΄ και τον διαδέχθηκε ο μικρότερος αδελφός του Θευδέριχος Γ΄. Ωστόσο μία μερίδα από προέχοντες Βουργουνδούς ευγενείς υπό τον Αλντάριχ ζήτησαν από τον Χιλδέριχο Β΄ να γίνει και βασιλιάς στη Νευστρία-Βουργουνδία. Πράγματι εισέβαλε στο βασίλειο τού αδελφού του και τον εκτόπισε. Έτσι έγινε βασιλιάς όλων των Φράγκων. Έκανε τον μαγιορδόμο της Αυστρασίας Βουλβοάλδο, μαγιορδόμο και στη Νευστρία-Βουργουνδία, αφού εκτόπισε τον εκεί μαγιορδόμο Εμπρόιν. Αυτό δυσαρέστησε τους Βουργουνδούς, που δεν ήθελαν έναν ξένο. Το 675 ο Χιλδέριχος Β΄ παραχώρησε στον Αλντάριχ το φέουδο της Αλσατίας και τον τίτλο τού δούκα. Φαίνεται, πως ο Αλντάριχ συνέχιζε να τον υποστηρίζει στη Βουργουνδία και ο βασιλιάς τον αντάμειψε. Η Αλσατία ήταν διαφιλονικούμενη από τη Βουργουνδία και την Αυστρασία.
O Χιλδέριχος Β΄ τιμώρησε τον ευγενή Μποντίλο σωματικά και παράνομα. Αυτό ήταν η σταγόνα, που εξόργισε τους μεγιστάνες της Νευστρίας-Βουργουνδίας: ο Μποντίλο μαζί με δύο φίλους του σκότωσαν τον Χιλδέριχο Β΄, τη σύζυγό του και τον 5ετή γιο τους, όταν ο βασιλιάς κυνηγούσε στο δάσος τού Λιβρύ (νυν Λόνι). Τάφηκαν στον Αγ. Γερμανό τού Πρε, κοντά στο Παρίσι· το 1645 ανακαλύφθηκαν οι τάφοι τους, όμως το περιεχόμενο απωλέσθηκε.
Εκδόσεις Ψυχογιός

Ιστορία

Οι Εκδόσεις Ψυχόγιος ιδρύθηκαν το 1979 από τον Θάνο Ψυχογιό, ο οποίος δημοσίευσε 4 παιδικά μυθιστορήματα.
Στη δεκαετία του '80 η εταιρεία ήταν γνωστή στο ελληνικό αναγνωστικό κοινό για την έκδοση βιβλίων παιδικής φαντασίας με δημοφιλείς συγγραφείς όπως ο Roald Dahl, ο Michael Ende, ο Graham Greene, ο Antoine de Saint-Exupéry και άλλοι. Προς το τέλος της δεκαετίας η εταιρεία είχε μια τεράστια επιτυχία για το ενήλικο κοινό, αφού δημοσίευσε βιβλία του Patrick Süskind.
Στη δεκαετία του 90 η εταιρεία επέκτεινε τον κατάλογό της σε περισσότερους τίτλους μυθοπλασίας για ενήλικες, ενώ ενίσχυσε τις προσπάθειές της στη παιδική μυθοπολασία. Μερικές από τις μεγαλύτερες επιτυχίες του οίκου ήταν ο Θεός των μικρών πραγμάτων του Arundhati Roy, το μαντολίνο του Καπετάν Κορέλλι από τον Louis de Bernières. Στα τέλη της δεκαετίας του '90 οι Εκδόσεις Ψυχογιός δημοσίευσαν και τους πρώτους τίτλους της σειράς Χάρι Πότερ που αργότερα έγιναν πολύ δημοφιλείς στην ελληνική αγορά μετά την επιτυχία της σειράς στον υπόλοιπο κόσμο.
Ο κ. Ψυχόγιος συνεχίζει ως διευθύνων σύμβουλος της εταιρείας μέχρι σήμερα.
Ο κατάλογός τους αποτελείται από πάνω από 1600 τίτλους που έχουν σχεδιαστεί για να προσελκύουν αναγνώστες όλων των ηλικιών.
Η φιλοξενία του Αβραάμ (Μουσείο Μπενάκη)

Περιγραφή

Στις τρεις πλευρές επιμήκους τραπέζης εικονόζονται καθισμένοι τρεις Άγγελοι. Η στολή τους είναι ομοιόχρωμη χιτώνα δηλαδή ερυθρού χρώματος. Απικλίνει προς το κιννάβαρι. Στο πάνω μέρος του βραχίονα χρυσό σημείο και ιμάτιο ρόδινου χρώματος. Και οι τρεις κρατούν στο αριστερό χέρι μακρύ και λεπτό σκύπτρο, το οποίο απολήγει σε κρινάνθεμο στο πάνω μέρος. Οι έδρες πάνω στις οποίες κάθονται οι δύο ακριανοί άγγελοι έχουν στην πάνω αυτών επιφάνεια μεγάλα προσκέφαλα χρώματος κόκκινου ομοίου με τους χιτώνες των αγγέλων και κοσμούνται με χρυσό.Με λευκό τραπεζομάντηλο διακοσμείται το τραπέζι πάνω στο οποίο υπάρχουν μικρά λευκά και κυανά στενόστομα δοχεία, κοχλιάρια κόκινα και και χρυσά, μαχάιρια και διαχαλωτές περώνες. Μεταξύ των Τριών Αγγέλων εικονίζονται Αριστερά ο Αβραάμ, ΄γέρωντας με μαύρο ένδυμα, ο οποιος προσφέρει μεγάλο με κάλυμμα δοχείο χρώματος βαθύ καστανού διακοσμημένο με κυανά,ερυθρά και λευκά άνθη. Δεξιάπαρίσταια η Σάρρα με μάυρο ένδυμα και καλύπτρα,κρατώντας στα χέρια της που είναι σκεπασμένα με το ίδιο ένδυμα δοχείο χρυσό.Το βάθος της σύνθεσης κοσμούν οικοδομήματα κατλα τα δύο άκρα , τα οποία συνδέει μικρός τοίχος Το έδαφος είναι χρώματος πράσινου. Σταπρόσωπα και τα γυμνά μέρη του σώματος οι σκιές είναι ελαφρές και αποδίδονται με χρώμα όμπρας, τα φωτεινά σημεία με μακρά λευκοκίτρινα επίπεδα και ελάχιστες φωτεινές γραμμές Στα ενδύματα με βαθύτερο τόνο χρώματικό διαγράφονται οι πτυχές που καθίστανται πιο έντονες μεελευκές γραμμές ή μικρά φωτεινά επίπεδα.

Χρονολογία κατασκευης

Κατά πάσα πιθανότητα εκτελέσθηκε στα μέσα του 14ου αι. και είναι αναμφίβολα πρϊόν της τέχνης της Πρωτεύουσας.
Ράτσα-Λετσχούμι και Κβέμο Σβανέτι

Γεωγραφία

Η περιφέρεια Ράτσα-Λετσχούμι και Κβέμο Σβανέτι διαπερνάται από δύο τμήματα βορειοανατολικής γραμμής ίσου γεωγραφικού πλάτους και μήκους. Οι ανατολικότερες περιοχές ελέγχονται από την Νότια Οσσετία.
Κύπελλο Κύπρου ποδοσφαίρου ανδρών 1972-73

Σύστημα διεξαγωγής

Στο κύπελλο Κύπρου 1972-73 συμμετείχαν οι 14 ομάδες του πρωταθλήματος Α΄ κατηγορίας 1972-73, οι 14 ομάδες του πρωταθλήματος Β΄ κατηγορίας 1972-73 και οι 8 πρώτες ομάδες του πρωταθλήματος Γ΄ κατηγορίας 1972-73 (το κύπελλο διεξήχθη μετά την ολοκλήρωση των πρωταθλημάτων). 
Διεξήχθη σε 5 γύρους με το σύστημα νοκ-άουτ. Οι αγώνες ήταν μονοί και διεξάγονταν στην έδρα της ομάδας που είχε κληρωθεί ως γηπεδούχος. Σε περίπτωση ισοπαλίας διεξαγόταν επαναληπτικός στην έδρα της άλλης ομάδας.
Η κυπελλούχος ομάδα είχε το δικαίωμα συμμετοχής στο Κύπελλο Κυπελλούχων Ευρώπης ποδοσφαίρου 1973-74. Επειδή η κυπελλούχος ομάδας είχε κατακτήσει και το πρωτάθλημα Α΄ κατηγορίας 1972-73 (οπόταν εξασφάλισε συμμετοχή στο Κύπελλο Πρωταθλητριών Ομάδων Ευρώπης 1973-74), στο Κύπελλο Κυπελλούχων 1973-74 συμμετείχε ο φιναλίστ του Κυπέλλου Κύπρου 1972-73.
Ομολογία της Αυγούστας

Η Ομολογία της Αυγούστας (λατ.: Confessio Augustana), είναι η κύρια ομολογία πίστεως των Λουθηρανικών εκκλησιών και ένα από τα πιο σημαντικά κείμενα της Λουθηρανικής μεταρρύθμισης. Η Ομολογία της Αυγούστας ή Άουγκσμπουργκ, γράφτηκε στα γερμανικά και λατινικά, και παρουσιάστηκε από έναν αριθμό Γερμανών ηγεμόνων στη Δίαιτα της Αυγούστας, στις 25 Ιουνίου 1530. Ο αυτοκράτορας Κάρολος Ε' της Αγίας Ρωμαϊκής Αυτοκρατορίας, είχε καλέσει τους πρίγκιπες και τις ελεύθερες περιοχές της Γερμανίας που είχαν προσχωρήσει στο Λουθηρανικό κίνημα, να εξηγήσουν τις θρησκευτικές πεποιθήσεις τους, σε μια προσπάθεια να αποκαταστήσει τη θρησκευτική και πολιτική ενότητα μέσα στην Αγία Ρωμαϊκή Αυτοκρατορία. Είναι το τέταρτο κείμενο που περιέχεται στο Βιβλίο της Ομόνοιας.

Περιεχόμενο

Η Ομολογία της Αυγούστας αποτελείται από 28 άρθρα, τα οποία περιλαμβάνουν 21 θέσεις (θετικές δηλώσεις) που περιγράφουν τις αρχές της Χριστιανικής πίστης, όπως τις αντιλαμβάνονται οι Λουθηρανοί, και επτά αντιθέσεις (αρνητικές δηλώσεις) που περιγράφουν όσα θεωρούνται παραβιάσεις της Χριστιανικής πίστης από την εκκλησία της Ρώμης.
Κωνσταντίνος Ράλλης

Βιογραφικά στοιχεία

Γεννήθηκε στην Αθήνα και ήταν γιος του Μιλτιάδη Ράλλη, γόνου της οικογένειας των Ράλληδων των νομομαθών και πολιτικών. Δεύτερος ξάδερφός του ήταν ο Ιωάννης Ράλλης, πρωθυπουργός την περίοδο της κατοχής. Μετά την ολοκλήρωση της βασικής του εκπαίδευσης στην Αθήνα, σπούδασε νομική και έγινε διδάκτορας της νομικής σχολής του πανεπιστημίου της Λειψίας (1889) καθώς και επίτιμος διδάκτορας θεολογίας του πανεπιστημίου Αθηνών από το 1905. Ακολούθησε ακαδημαϊκή σταδιοδρομία, και από το 1891 ήταν υφηγητής ρωμαϊκού δικαίου και δίδαξε ως τακτικός καθηγητής στην έδρα κανονικού δικαίου στη θεολογική σχολή την περίοδο 1910-1915. Το ακαδημαϊκό έτος 1910-1911 διετέλεσε κοσμήτορας της θεολογικής σχολής. Στη συνέχεια διορίστηκε καθηγητής του εκκλησιαστικού δικαίου στη νομική σχολή του πανεπιστημίου Αθηνών, θέση στην οποία παρέμεινε μέχρι το 1939. Το 1929 εξελέγη μέλος της Ακαδημίας Αθηνών.
Πέθανε στην Αθήνα το 1942.
Χόφγκαρτεν (Μόναχο)

Το Χόφγκαρτεν (Hofgarten) είναι κήπος στο κέντρο του Μονάχου, στη Γερμανία, που βρίσκεται μεταξύ του Ρέζιντεντς και του Αγγλικού Κήπου.
Ο κήπος χτίστηκε το 1613-1617 από τον Μαξιμιλιανό Α΄, εκλέκτορα της Βαυαρίας σε ιταλικό αναγεννησιακό ρυθμό. Στο κέντρο του κήπου είναι ένα περίπτερο για την θεά Ντιάνα, που χτίστηκε το 1615 από τον Χάινριχ Σχεν τον πρεσβύτερο. Ένα μονοπάτι οδηγεί σε καθένα από τα οκτώ τόξα. Στην οροφή του περιπτέρου βρίσκεται το αντίγραφο ενός γλυπτού της Βαυαρίας από τον Χούμπερτ Γκέρχαρντ, που φιλοτεχνήθηκε το 1623. Το πρωτότυπο είναι στην Κάιζερσααλ του Ρέζιντεντς.
Τζατζούκ

Το Τζατζούκ (잣죽) ή χυλός κουκουναριού είναι μια ποικιλία τζουκ που παρασκευάζεται με το βρασμό κουκουναριών και ρυζάλευρο στο νερό. Είναι ήπιο, θρεπτικό και ευκολοχώνευτο πιάτο που σερβίρεται συχνά για την ανάρρωση των ασθενών και των ηλικιωμένων.

Προετοιμασία

Το τζατζούκ παρασκευάζεται με λευκό ρύζι και κουκουνάρια, τα οποία μουσκεύονται ξεχωριστά, γίνονται επίπεδα και κοσκινίζονται. Το επίπεδο ρύζι στη συνέχεια βράζεται με το επίπεδο κουκουνάρι που προστίθεται λίγο-λίγο ενώ σιγοβράζει. Το άλεσμα των δύο συστατικών μαζί έχει ως αποτέλεσμα το χωρισμό τους μετά το βρασμό. Το τζατζούκ καρυκεύεται με αλάτι και συχνά γαρνίρεται με ολόκληρα ή θρυμματισμένα καρύδια.
Γεροπλάτανος Θεσπρωτίας

Γενικά και ιστορικά στοιχεία

Ο Γεροπλάτανος βρίσκεται στη περιοχή του χωριού Πηγαδούλια και είναι κτισμένος σε υψόμετρο 80 μέτρων. Στα δυτικά του ρέει ο Θύαμις, ενώ στα βόρεια διέρχεται ο δρόμος Ιωαννίνων - Φιλιατών.
Σύμφωνα με την οθωμανική στατιστική του 1895, ο πληθυσμός του Γεροπλατάνου ανερχόταν στους 305 κατοίκους (175 άνδρες και 130 γυναίκες), κατανεμημένους σε 66 φορολογικούς χανέδες.
Ενσωματώθηκε στην Ελλάδα - μαζί με την υπόλοιπή Θεσπρωτία - κατά τη διάρκεια των Βαλκανικών Πολέμων και σύμφωνα με την καταγραφή του 1913 διέθετε 298 κατοίκους. Μέχρι τον Β΄ Παγκόσμιο Πόλεμο, η πλειοψηφία των κατοίκων του οικισμού ανήκε στην τσάμικη μειονότητα.
Διοικητικά, κατά την ύστερη περίοδο της Τουρκοκρατίας υπαγόταν στον καζά Φιλιατών, ενώ στα πλαίσια του ελληνικού κράτους υπήχθη αρχικά στην επαρχία Φιλιατών. Το 1997 προσαρτήθηκε στον δήμο Παραποτάμου, ενώ από το 2011 ανήκει στη δημοτική ενότητα Παραποτάμου του καλλικρατικού δήμου Ηγουμενίτσας. Εκκλησιαστικά υπάγεται στη Μητρόπολη Παραμυθίας, Φιλιατών, Γηρομερίου και Πάργας.
Πετρέλευση

Στα εμπορικά πλοία

Η πετρέλευση των εμπορικών πλοίων γίνεται συνήθως εντός λιμένων ή όρμων καταφυγής, απαραίτητα όμως, κατόπιν αδείας της οικείας Λιμενικής Αρχής. Αυτή μπορεί να γίνει είτε από μόνιμη εγκατάσταση ξηράς, όπως συμβαίνει και σε οργανωμένες μαρίνες, είτε από ειδικά σκάφη, μικρά πετρελαιοφόρα, που πλαγιοδετούν στα υπό ανεφοδιασμό πλοία. Επειδή το πετρέλαιο και γενικά τα καύσιμα είναι υποκείμενα του τελωνειακού ελέγχου, η πετρέλευση σε ανοιχτή θάλασσα απαγορεύεται ρητά, θεωρούμενη ως λαθρεμπορική δραστηριότητα.

Στα πολεμικά πλοία

Αντίθετα από τα εμπορικά πλοία τα πολεμικά πλοία λόγω της φύσεώς τους, μπορούν να προβαίνουν και σε "πετρέλευση εν πλω". Στην προκειμένη περίπτωση απαιτείται λήψη πρόσθετων μέτρων ασφαλείας και εξειδικευμένων γνώσεων και εκπαίδευσης του απασχολούμενου προσωπικού. Η "πετρέλευση εν πλω" επιτυγχάνεται με προσέγγιση των πλοίων σε απόσταση ασφαλείας, μείωση ταχύτητας και συντονισμό ίδιας πορείας και ταχύτητας. Όταν επιτευχθούν αυτά επιχειρείται η δημιουργία αερογέφυρας πρώτα με σχοινιά και στη συνέχεια με συρματόσχοινο, από το οποίο και ανακρεμάται ο σωλήνας ανεφοδιασμού. Όταν και αυτή η φάση ολοκληρωθεί και ελεγχθεί η ετοιμότητα του δικτύου και η τήρηση των μέτρων ασφαλείας, τότε δίνεται η εντολή έναρξης της πετρέλευσης.
Χημικό σθένος

Ως χημικό σθένος χαρακτηρίζεται αφενός η αναλογία ένωσης ενός στοιχείου με άλλα, αφετέρου η ενωτική ικανότητα αυτού. Προσδιορίζεται δε από τα ηλεκτρόνια της εξωτερικής στοιβάδας του ατόμου του στοιχείου.

Γενικά

Κάθε στοιχείο έχει συγκεκριμένη ενωτική ικανότητα - χημικό σθένος προκειμένου αυτό να καταστεί κορεσμένη χημική ένωση. Το σθένος του υδρογόνου για παράδειγμα είναι 1, εξ ου και ονομάζεται μονοσθενές (στοιχείο), του οξυγόνου 2, (δισθενές), του άνθρακα 4 (τετρασθενές) κλπ.
 
Όταν λοιπόν δύο ή περισσότερα στοιχεία συγκροτούν μια χημική ένωση συνδυάζονται μεταξύ τους με καθορισμένες αναλογίες που καθορίζονται ακριβώς από τα σθένη τους. Έτσι 2 μέρη υδρογόνου θα πρέπει να ενωθούν με 1 μέρος οξυγόνου για να συγκροτήσουν το νερό, ενώ 4 μέρη υδρογόνου με 1 μέρος άνθρακα για να δώσουν το μεθάνιο.
Ορισμένα στοιχεία εμφανίζονται με περισσότερα του ενός σθένη. Όπως π.χ. ο σίδηρος που εμφανίζεται άλλοτε με 2 και άλλοτε με 3 σθένη, δηλαδή άλλοτε δισθενής και άλλοτε τρισθενής.
Κορωνούδα Κιλκίς

Γεωγραφία - Ιστορία

Η Κορρωνούδα βρίσκεται δυτικά της πόλης του Κιλκίς σε απόσταση 13 χλμ. Μέσα από το χωριό περνάει η επαρχιακή οδός Κιλκίς - Ισώματος και απέχει 56,5 χλμ. Β.-ΒΔ. της Θεσσαλονίκης. Ανατολικά του χωριού διαρρέει ο Ξηροπόταμος. Στην περιοχή έχουν ανασκαφεί μια αγροικία και τέσσερα πιθάρια που χρονολογούνται στην ύστερη αρχαιότητα (3ος - 5ος αιώνας) που αποτελούν ενδείξεις ύπαρξης αρχαίου οικισμού. Η παλιά ονομασία του χωριού, από την εποχή της τουρκοκρατίας, ήταν Άρμπουρ ή Άρμπουρο και αναφέρεται το 1919 στο ΦΕΚ 48Α-05/03/1919 να ορίζεται έδρα της ομώνυμης κοινότητας. Μετονομάστηκε σε Κορωνούδα το 1927. Σύμφωνα με το πρόγραμμα Καλλικράτης αποτελεί την τοπική κοινότητα Κορωνούδας που ανήκει στη δημοτική ενότητα Κρουσσών του δήμου Κιλκίς και σύμφωνα με την απογραφή 2011 έχει πληθυσμό 145 μόνιμους κατοίκους.
Σίμων γιος του Γιώρα

Γαβαών

Ο Σίμων του Γιώρα έκανε την πρώτη του εμφάνιση στην πολιτική σκηνή της Ιουδαίας, κατά την διάρκεια της εκστρατείας του Κέστιου Γάλλου όταν επικεφαλής μιας ομάδας ενόπλων επιτέθηκε στην οπισθοφυλακή του στρατού του Κέστιου Γάλλου, όταν αυτός επέστρεφε στο στρατόπεδο του στην Γαβαών, ύστερα από την πρώτη αμφίρροπη μάχη που είχε δώσει με τους επαναστάτες στα περίχωρα της Ιερουσαλήμ. Ο Σίμων είχε καταφέρει να αποσπάσει ένα μεγάλο μέρος των σκευοφόρων του Κέστιου Γάλλου και να το μεταφέρει στην πόλη.

Ακραβετηνή

Οι ιουδαϊκές αρχές δεν έδωσαν κανένα αξίωμα στον Σίμωνα επειδή εμφανίζονταν ως αντιπρόσωπος μιας ομάδας επαναστατημένων αγροτών. Κάτι τέτοιο δεν ήταν αρεστό από στην παράταξη των μετριοπαθών που ήθελαν να συμβιβαστούν με την Ρώμη. Έτσι ο Σίμων κατέφυγε στην περιοχή της Ακραβετηνής και λεηλατούσε τις ιδιοκτησίες των πλουσίων.
Τελικά ο νέος αρχιερέας Ανανίας γιος του Ανανία έστειλε ένα απόσπασμα εναντίον του αναγκάζοντας τον να καταφύγει στην Μασάντα. Από εκεί έκανε σποραδικές επιδρομές στην Ιδουμαία.

Ο Σίμων καταλαμβάνει την Ιερουσαλήμ

Ο θάνατος του αρχιερέα Άνανία κατά την διάρκεια μιας εμφύλιας διαμάχης που ξέσπασε στην Ιερουσαλήμ άνοιξε τον δρόμο για την άνοδο του Σίμωνα.
Αφού συγκέντρωσε αρκετούς Σικάριους, ληστές και εξαθλιωμένους και άρχισε να λεηλατεί την ιουδαϊκή ύπαιθρο, έχοντας ως κέντρο το χωριό Αΐν (ή Ναΐν). Κατόπιν εγκατέστησε μια βάση κοντά στην Ιερουσαλήμ στην περιοχή Φερεταί  και νίκησε τους Ζηλωτές έσπευσαν να τον αντιμετωπίσουν σε μάχη. Έπειτα κατάφερε να υποτάξει την Ιδουμαίακαι να καταλάβει την Χεβρώνα.
Ο Σίμων είχε αρχίσει ξανά τις επιδρομές εναντίον της Ιερουσαλήμ όταν αναγκάστηκε να εγκαταλείψει την Ιδουμαία επειδή οι Ρωμαίοι κατέλαβαν την περιοχή. Σε εκείνη την κρίσιμη περίοδο για εκείνον ο αρχιερέας Ματθίας του Βοηθού του μετέφερε την πρόσκληση των Ιδουμαίων και των μετριοπαθών της Ιερουσαλήμ, οι οποίοι του ζήτησαν να μπει στην πόλη προκειμένου να τους βοηθήσει να αντιμετωπίσουν την επίθεση των Ζηλωτών. Ο Σίμων δέχθηκε και κατέλαβε την πόλη τον Φεβρουάριο του 69.

Το τέλος του Σίμωνα

Από τις θέσεις που μπόρεσε τελικά να κρατήσει στην Άνω Πόλη ο Σίμων αντιμετώπισε την πολιορκία των Ρωμαίων που κατέληξε στην καταστροφή της Ιερουσαλήμ. Ο Σίμων προσπάθησε να διαφύγει από την πόλη σκάβοντας μια σήραγγα. Απέτυχε όμως και οι Ρωμαίοι τον συνέλαβαν.
Ο Σίμωνας έλαβε μέρος στον θρίαμβο του Βεσπασιανού και του Τίτου στην Ρώμη τον Ιούνιο του 71 και σύμφωνα με την παράδοση που ήθελε την εκτέλεση του αρχηγού του εχθρού, όταν η πομπή του θριάμβου έφτασε στον Καπιτώλιο λόφο διαπομπεύτηκε και κατόπιν απαγχονίστηκε.
Σμας Πάρκερ

Καριέρα

Ο Πάρκερ ξεκίνησε να παίζει μπάσκετ στην ομάδα του λυκείου Newtown High School στο Έλμχαρστ του Κουίνς και στην συνέχεια σπούδασε στο πανεπιστήμιο του Νότιου Άϊνταχο, πριν μεταγραφεί στο πανεπιστήμιο του Φόρνταμ.
Το 2002, υπέγραψε στους Κλίβελαντ Καβαλίερς, με τους οποίους αγωνίστηκε ως αναπληρωματικός στα περισσότερα από τα 66 παιχνίδια που συμμετείχε, με 6,2 πόντους και 2,5 ασίστ ανά αγώνα. Την επόμενη σεζόν, συμφώνησε με την ομάδα του Άρη Θεσσαλονίκης, παίζοντας σε δεκαπέντε αγώνες του ελληνικού πρωταθλήματος με μέσους όρους 14,7 πόντων, 5,6 ασίστ, 2,9 ριμπάουντ και 1,7 κλεψιμάτων. Με τους «κίτρινους» κατέκτησε το κύπελλο Ελλάδος, κερδίζοντας τον Ολυμπιακό στον τελικό με 73-70.
Το καλοκαίρι του 2004, υπέγραψε στους Ντιτρόιτ Πίστονς, με τους οποίους έπαιξε σε έντεκα αγώνες, πριν συνεχίσει στους Φλόριντα Φλέιμ για το NBDL. Ολοκλήρωσε την χρονιά με τους Φοίνιξ Σανς, ενώ το καλοκαίρι του 2005 συμφώνησε με τους Λος Άντζελες Λέικερς. Στους Λέικερς παρέμεινε για δύο σεζόν, όντας βασικός πλέι μέικερ με μέσους όρους 11,3 πόντων, 3,2 ασίστ και 2,9 ριμπάουντ.
Στις 26 Ιουλίου 2007 υπέγραψε στους Μαϊάμι Χιτ, όπου αγωνίστηκε σε εννέα παιχνίδια με 4,8 πόντους και 2,1 ριμπάουντ ανά αγώνα. Το Νοέμβριο του ίδιου έτους, ο Πάρκερ διαπληκτίστηκε με έναν υπάλληλο πάρκινγκ και οι Χιτ τον έθεσαν σε άδεια μετά πληρωμής μέχρι να εξετάσουν το θέμα. Τον Μάρτιο του 2008, αφέθηκε ελεύθερος από την ομάδα του Μαϊάμι και υπέγραψε στους Λος Άντζελες Κλίπερς. Αφέθηκε ελεύθερος από τους Κλίπερς, για να υπογράψει στους Ντένβερ Νάγκετς, από τους οποίους όμως έμεινε ελεύθερος πριν ξεκινήσει η κανονική σεζόν του NBA. Την σεζόν 2008-09, αγωνίστηκε στους Ρίο Γκράντε Βάλεϊ Βάιπερς από το NBDL και τον Ιανουάριο του 2009 εντάχθηκε στους Γκουάνγκντογκ Σάουδερν Τάιγκερς από την Κίνα.
Τον Σεπτέμβριο του 2010, συμφώνησε με την Σπαρτάκ Αγίας Πετρούπολης και τέσσερις μήνες αργότερα υπέγραψε στον Ηρακλή Θεσσαλονίκης, χωρίς όμως να καταφέρει να βοηθήσει την ομάδα να παραμείνει στην μεγάλη κατηγορία.
Συνέχισε την καριέρα του στην Πετροκίμι Μπαντάρ Ιμάμ από το Ιράν, τους Γκουαρος ντε Λάρα από την Βενεζουέλα και τους Indios SFM από την Δομινικανή Δημοκρατία. Τον Δεκέμβριο του 2012, συμφώνησε με την κροατική Τσιμπόνα Ζάγκρεμπ, αλλά αφέθηκε ελεύθερος μετά από μόλις πέντε αγώνες για την Αδριατική Λίγκα. Τον Μάρτιο του 2013, επέστρεψε στην Ελλάδα και την ομάδα του Περιστερίου, πριν συνεχίσει και πάλι στους Γκουαρος ντε Λάρα, αποχωρώντας τον Μάρτιο του 2014.
Τον Φεβρουάριο του 2015, υπέγραψε στους Μον-Άλτιους Μάντιμος Φάλκονς από την Μογγολία και μερικούς μήνες αργότερα μετακόμισε στην Τυνησία και την Ετουάλ Σπορτίφ ντε Ραντέ. Έκλεισε την καριέρα του το 2016 στην Μαγκρέμπ Ντε Φε από το Μαρόκο.
Παΐσιος Εμμανουήλ Πωγωνάτος

Βιογραφικά στοιχεία

Αρχικά εκλέχθηκε Μητροπολίτης Ιωαννίνων και αργότερα Μητροπολίτης Παλαιών Πατρών τα χρονικά διαστήματα 1727 με 1731 και 1716 με 1717.Το 1733, πήγε με συνοδεία σε περιοδεία στις ευρωπαϊκές πρωτεύουσες, με σκοπό την συγκέντρωση χρημάτων για τη απελευθέρωση χριστιανών που είχαν αιχμαλωτισθεί από την οθωμανική διοίκηση στην Πελοπόννησο. Απεβίωσε το 1743 κατά την διάρκεια τις περιοδείας του, ενώ βρισκόταν στην Βιέννη, και ετάφη εκεί.
1920 Σαρμιέντο

Φυσικά χαρακτηριστικά

O φασματικός τύπος του Σαρμιέντο είναι X. Ο Σαρμιέντο περιστρέφεται γύρω από τον εαυτό του μία φορά κάθε 4 ώρες και 3 λεπτά.
Αριμπόν Σεμπανί

Προσωρινή προεδρία

Έγινε προσωρινά πρόεδρος στις 26 Νοεμβρίου του 1989 στη θέση του δολοφονηθέντος Αχμέτ Αμπνταλά. Νωρίτερα είχε υπηρετήσει ως Πρόεδρος του Ανωτάτου Δικαστηρίου. Ήταν μέλος του ίδιου πολιτικού κόμματος με τον Αμπνταλά, της Κομοριανής Ένωσης για την Πρόοδο. Η θητεία του στο ύπατο αξίωμα ήταν βραχύβια. Μόλις μία ημέρα μετά τη δολοφονία του προκατόχου του, ανατράπηκε από τον Γάλλο μισθοφόρο Μπομπ Ντενάρ σε πραξικόπημα. Ο Ντενάρ παραδόθηκε στις γαλλικές δυνάμεις στις 15 Δεκεμβρίου του ιδίου έτους. Νέος πρόεδρος έγινε έπειτα ο Σαΐντ Μοχάμετ Τζοχάρ.
Κορωνησία Άρτας

Δημογραφικά στοιχεία

Σήμερα ο πληθυσμός ανέρχεται στους 167 μόνιμους κατοίκους (απογραφή 2011), εμφανίζοντας μείωση σε σχέση με την απογραφή του 2001, όπου ο πληθυσμός ανερχόταν στους 192 κατοίκους.
Οι πληθυσμιακές διακυμάνσεις, αποτυπώνονται στον παρακάτω πίνακα.

Παραγωγή και απασχόληση

Οι κάτοικοι του οικισμού έχουν ως κύρια ασχολία την αλιεία και τον τουρισμό.

Τοπική αγιολογία

Ο Όσιος Ονούφριος ο εν Κορωνησία. Ελάχιστες είναι οι πληροφορίες σχετικά με τον βίο του Οσίου Ονουφρίου. Μόνασε σε ένα μοναστήρι στο νησί της Κορωνησίας. Δεν υπάρχουν ακριβείς πληροφορίες σχετικά με τον θάνατό του. Η μνήμη του τιμάται στις 12 Ιουνίου μαζί με τον Άγιο Ονούφριο της Αιγύπτου και θεωρείται ο προστάτης της Κορωνησίας.
Κόναλλ μακ Τάιντγκ

Αμφιλεγόμενα ιστορικά στοιχεία

Τα στοιχεία παρέχονται αργότερα από τους βασιλικούς καταλόγους και Ιρλανδούς ιστορικούς συγγραφείς, η παλιότερη συντάθηκε τον 9ο αιώνα αλλά δεν διασώθηκε κανένα έγγραφο από εκείνη την εποχή. Τον 11ο αιώνα ο Ιρλανδός ποιητής Φλαν του Μόναστερμπουα παρέχει έναν κατάλογο βασιλέων των Πίκτων για τον 9ο αιώνα που ευθυγραμίζονταν με Ιρλανδικούς καταλόγους του 11ου αιώνα για τους ίδιους Σκωτσέζους βασιλείς. Δυο από τα έγγραφα του Φλαν παρουσιάζουν 16 βασιλείς της Σκωτίας μεταξύ των θανάτων των Ιρλανδών βασιλέων Εντ Αλλάν (743) και Εντ Φιντλιάθ (789), οι 16 βασιλείς αρχίζουν με τον Ντουνγκάλ μακ Σελμπαίγκ και καταλήγουν στον Κένεθ Α΄ της Σκωτίας. Δυο από τους βασιλείς ονομάζονται Κονάλλ "Κονάλλ Κοέμ και άλλος Κονάλλ ο αδελφός του" που φαίνεται ότι βασίλευσαν ανάμεσα στον Ντόναλντ μακ Κονσταντίν και τον πατέρα του Κονσταντίν μακ Φέργκουσα τον ίδιο βασιλιά του Φορτριού που νίκησε τον Κόναλλ (789). 
Το Ντουάν Αλμπανάχ που χρονολογείται επίσης τον 11ο αιώνα παρουσιάζει τον Ντόναλντ τον οποίο διαδέχθηκαν οι δυο Κόναλλ και στην συνέχεια ο Κονσταντίν, είναι φανερό ότι τόσο ο Φλαν όσο και το Ντουάν Αλμπανάχ παρουσιάζουν την διαδοχή των βασιλέων της Νταλ Ριάτα. Το όνομα του Κόναλλ δεν υπάρχει σε κανένα βασιλικό γενεαλογικό δέντρο αλλά είναι σύνηθες για εκείνη την περίοδο. Το έγγραφο του Πόπλετον παρέχει το όνομα του "Κονόλ γιου του Τάρλα" ο οποίος σε μερικές εκδόσεις παραλείπεται, ο Κονόλ ταυτίζεται με τον Κόναλλ μακ Τάιντγκ, το ίδιο έγγραφο καταγράφει βασιλεία 5 ετών στον βασιλιά που προηγήθηκε του Κονσταντίν μακ Φέργκουσα. Οι ερμηνείς σχετικά με τον σκιώδη βασιλιά Κόναλλ μακ Τάιντγκ άλλαξαν πολλές φορές με βάση τον διάδοχο του Κονσταντίν μακ Φέργκουσα και την δημιουργία του βασιλείου της Άλμπα, σταθεροποιήθηκαν από τον ιστορικό Ουίλιαμ Φορμπς Σκίνε (1809 - 1892). Ο Σκίνε καθιερώνει τον Κόναλλ βασιλιά των Πίκτων, οι μετέπειτα ερμηνείες τον παγιώνουν βασιλιά μόνο των Πίκτων που εξορίστηκε από τον Κονσταντίν βασιλιά της Νταλ Ριάτα.